《四燕诗为吴立斋司空赋 其三 庆成燕》
明代·顾清

殿头钟鼓动春雷，天子圜丘锡庆回。尘土几人纡梦寐，衣冠频岁许追陪。

于今鹤发重江远，当日宫花两鬓开。青琐有人遥献寿，黄封还自日边来。

作者简介：顾清（1460-1528）字士廉，江南华亭人，弘治六年（1493）进士，官至南京礼部尚书。诗清新婉丽，天趣盎然。著有《东江家藏集》《松江府志》等。